DELEGOVANÁ SMERNICA KOMISIE (EÚ) 2023/171

z 28. októbra 2022,

ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie šesťmocného chrómu ako antikorózneho činidla v plynových absorpčných tepelných čerpadlách

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),

keďže:

(1) Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia vymenované v prílohe III k uvedenej smernici.

(2) Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

(3) Šesťmocný chróm je obmedzovanou látkou uvedenou v prílohe II k smernici 2011/65/EÚ.

(4) Dňa 23. decembra 2020 bola Komisii doručená žiadosť v súlade s článkom 5 ods. 3 smernice 2011/65/EÚ o zaradenie výnimky do zoznamu v prílohe III k uvedenej smernici týkajúcej sa používania šesťmocného chrómu ako antikorózneho činidla v pracovnej kvapaline uzavretého okruhu z uhlíkovej ocele v plynových absorpčných tepelných čerpadlách (ďalej len „požadovaná výnimka“).

(5) Plynové absorpčné tepelné čerpadlá potrebujú elektrinu na pomocné funkcie, ako je čerpanie pracovnej kvapaliny v systéme. Plynové absorpčné tepelné čerpadlá opísané v požadovanej výnimke patria do kategórie 1 „veľké domáce spotrebiče“ prílohy I k smernici 2011/65/EÚ.

(6) V hodnotení žiadosti o výnimku, ktorá obsahovala štúdiu technického a vedeckého hodnotenia (2), sa dospelo k záveru, že náhrada šesťmocného chrómu v roztoku chladiva je v súčasnosti vedecky a technicky nepoužiteľná a iné technológie vykurovania eliminujúce použitie šesťmocného chrómu vo forme chrómanu sodného nedokážu ponúknuť rovnocennú funkčnosť a výkonnosť. Plynové absorpčné tepelné čerpadlá môžu skutočne poskytovať vyššiu energetickú efektívnosť ako technológie kondenzačných kotlov, môžu pomôcť nahradiť tieto systémy a môžu viesť k úsporám emisií oxidu uhličitého. V uvedenom hodnotení sa tak dospelo k záveru, že aspoň jedna z relevantných podmienok uvedených v článku 5 ods. 1 písm. a) smernice 2011/65/EÚ je splnená, a to, že celkové negatívne vplyvy náhrad šesťmocného chrómu na životné prostredie, zdravie a bezpečnosť spotrebiteľov v použitiach, na ktoré sa vzťahuje žiadosť o výnimku, pravdepodobne prevážia nad ich celkovými výhodami pre životné prostredie, zdravie a bezpečnosť spotrebiteľov. Súčasťou hodnotenia boli konzultácie v súlade s článkom 5 ods. 7 smernice 2011/65/EÚ. Pripomienky doručené v priebehu predmetných konzultácií sa zverejnili na osobitnej webovej stránke.

(7) Maximálna koncentrácia šesťmocného chrómu na úrovni 0,7 hmotnostných % roztoku chladiva sa považuje za dostatočnú na požadovanú výnimku.

(8) Uvedenie na trh na používanie a používanie látok uvedených v prílohe XIV k nariadeniu Európskeho parlamentu a Rady (ES) č. 1907/2006 (3) podlieha požiadavke autorizácie podľa uvedeného nariadenia. V uvedenej prílohe sa uvádza niekoľko zlúčenín šesťmocného chrómu vrátane chrómanu sodného. Nariadenie (ES) č. 1907/2006 a smernica 2011/65/EÚ sa uplatňujú bez toho, aby sa vzájomne ovplyvňovali. Používanie zlúčeniny šesťmocného chrómu uvedenej v prílohe XIV k nariadeniu (ES) č. 1907/2006 a jej uvedenie na trh na používanie podlieha autorizácii podľa uvedeného nariadenia. Udelenie výnimky podľa smernice 2011/65/EÚ neovplyvňuje uvedenú požiadavku na autorizáciu podľa nariadenia (ES) č. 1907/2006, ani by udelenie autorizácie podľa nariadenia (ES) č. 1907/2006 neovplyvnilo potrebu získať výnimku podľa smernice 2011/65/EÚ. Neboli zistené žiadne dôvody, na základe ktorých by udelenie požadovanej výnimky podľa smernice 2011/65/EÚ oslabilo ochranu životného prostredia a zdravia ustanovenú v nariadení (ES) č. 1907/2006.

(9) Preto je vhodné udeliť požadovanú výnimku zaradením použití, na ktoré sa vzťahuje, do prílohy III k smernici 2011/65/EÚ, pokiaľ ide o elektrické a elektronické zariadenia kategórie 1.

(10) Výskumné úsilie o nájdenie možností zníženia obsahu šesťmocného chrómu a/alebo o nahradenie alebo eliminovanie používania šesťmocného chrómu si pravdepodobne vyžiada viac ako päť rokov. Je teda vhodné udeliť požadovanú výnimku do 31. decembra 2026 v súlade s článkom 5 ods. 2 prvým pododsekom smernice 2011/65/EÚ.

(11) Smernica 2011/65/EÚ by sa preto mala zodpovedajúcim spôsobom zmeniť,

PRIJALA TÚTO SMERNICU:

Článok 1 Príloha III k smernici 2011/65/EÚ sa mení v súlade s prílohou k tejto smernici.

Článok 2 1. Členské štáty najneskôr do 31. augusta 2023 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení. Uvedené ustanovenia uplatňujú od 1. septembra 2023. Členské štáty uvedú priamo v týchto prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze určia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

Článok 3 Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

Článok 4 Táto smernica je určená členským štátom.

V Bruseli 28. októbra 2022 Za Komisiu predsedníčka Ursula VON DER LEYEN

(1) Ú. v. EÚ L 174, 1.7.2011, s. 88.

(2) Study to assess requests for renewal of 12 exemptions to Annex IV of Directive 2011/65/EU – Review of request for amendment of exemption III-9: final report.

(3) Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).